मेवात(बिलाल अहमद): भारतीय जीव जंतु कल्याण बोर्ड के सदस्य मोहन सिंह आहलुवालिया रविवार को पिनगवां अपने पैतृक गांव पहुंचे तो समर्थकों ने आतिशबाजी की झड़ी लगा दी। आतिशबाजी की चिंगारी पड़ोस में गेंहू के खेत में सुलग उठी। पेट्रोल पम्प पर कार्यक्रम अभी शुरू भी नही हुआ कि अचानक आग की लपटें तेज हो गई। आग धीरे -धीरे हवा तेज होने के कारण तेजी से फैलने लगी। जब तक पुलिस के मौजूद अधिकारी दमकल विभाग को फ़ोन करते आग पूरे खेत में फैलने लगी। आग को बढ़ती देख पेट्रोल पम्प के कर्मचारियों ने आग बुझाने के यंत्रों का इस्तेमाल किया तो होमगार्ड के जवानों से लेकर भीड़ खेत में आग बुझाने के लिए कूद पड़ी। पुन्हाना -नगीना मुख्य मार्ग पर पिनगवां कसबे के राजकुमार कथूरिया के पेट्रोल पम्प के ठीक सामने आतिशबाजी से आग लग गई। देखते ही देखते सैकड़ों लोग घटनास्थल पर एकत्रित हो गए। कुल मिलाकर करीब 15 मिनट में आग ने करीब एक एकड़ गेंहू की फसल को काफी नुकसान पहुंचा दिया। जब तक फायर बिर्गेड मौके पर पहुंचती तब तक लोग आग पर काबू पा चुके थे। गनीमत रही कि आग बुझाने के यंत्र से लेकर भीड़ ने समय रहते आग को काबू कर लिया , वर्ना बड़ा हादसा हो सकता था। मोहन सिंह आहलुवालिया से लेकर उनके समर्थकों की जान में जान उस समय आई जब आग शांत हो गई। उसके बाद ही कार्यक्रम शुरू किया जा सका।